B4-0032, 0063, 0078, 0102 και 0109/95

Ψήφισμα σχετικά με την κατάσταση στην Αλγερία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του για την κατάσταση στην Αλγερία,

Α. υπενθυμίζοντας ότι μετά την ακύρωση του δεύτερου γύρου των γενικών εκλογών το 1992, δεκάδες χιλιάδες αλγερινοί καθώς και αλλοδαποί έχουν βρει τον θάνατο σε αυτή τη διαμάχη που μοιάζει με εμφύλιο πόλεμο,

Β. βαθύτατα συγκλονισμένο από τις τρομοκρατικές πράξεις που διεπράχθησαν στην Αλγερία, των οποίων θύματα είναι όλοι οι Αλγερινοί που αρνούνται να υποταγούν στα δόγματα του θρησκευτικού φανατισμού : διανοούμενοι, δημοσιογράφοι, δικαστές, καλλιτέχνες, γυναίκες ..., καθώς και αλλοδαποί, χριστιανοί, με άλλα λόγια όλοι αυτοί που δεν υπακούουν στις απαιτήσεις των αρχεγονιστών ισλαμιστών της Αλγερίας,

Γ. συγκλονισμένο από τις προμελετημένες δολοφονίες πολλών αλλοδαπών που ζουν στην Αλγερία και έχοντας επίγνωση ότι αυτή η εκστρατεία δολοφονιών αποσκοπεί στην υπονόμευση της αλγερινής οικονομίας καθώς και στην εκρίζωση μη ισλαμικών πολιτιστικών επιρροών,

Δ. θορυβημένο από την αεροπειρατία εκ μέρους τρομοκρατών στην Αλγερία τον περασμένο μήνα, τη δολοφονία τριών επιβατών καθώς και την υποψία ότι οι αεροπειρατές είχαν την πρόθεση να καταρρίψουν το αεροπλάνο που περιείχε εκρηκτικά, υπεράνω του Παρισιού,

Ε. έχοντας επίγνωση της πολύπλοκης κατάστασης στην Αλγερία όπου το κρατούν στρατιωτικό καθεστώς έρχεται αντιμέτωπο με τις φρικαλέες πράξεις της τρομοκρατίας τις οποίες οφείλει να πατάξει, αλλά και όπου η δημοκρατική αντιπολίτευση ευρίσκεται «φιμωμένη», ενώ τα μέσα καταστολής στα οποία καταφεύγει η αλγερινή κυβέρνηση για να καταπολεμήσει την τρομοκρατία οδηγούν σε αυθαίρετες και βίαιες πράξεις εκ μέρους των δυνάμεων της τάξεως, όπως η πρακτική των βασανιστηρίων και των αντιποίνων,

ΣΤ. λαμβάνοντας υπόψη τα αποτελέσματα της συνάντησης μεταξύ των κυρίων κομμάτων της αλγερινής αντιπολίτευσης η οποία έληξε, την Παρασκευή 13 Ιανουαρίου στη Ρώμη, με την παρουσίαση «πλατφόρμας» προτάσεων οι οποίες αποσκοπούν να βγάλουν την Αλγερία από το αδιέξοδο στο οποίο βρίσκεται η χώρα μετά τη διακοπή της εκλογικής διαδικασίας τον Ιανουάριο του 1992,

1. καταδικάζει εντονότατα τις τρομοκρατικές επιθέσεις και υποβάλλει τα ειλικρινή του συλλυπητήρια στις οικογένειες των θυμάτων, εκφράζει την αλληλεγγύη του με τον λαό της Αλγερίας ο οποίος πρέπει να αντιμετωπίσει όχι μόνο μία βαθειά κοινωνικο-οικονομική κρίση, κληρονομιά του παρελθόντος, αλλά επίσης και κυρίως, τις σοβαρές επιθέσεις κατά των δικαιωμάτων του ανθρώπου που διασπούν την ανθρώπινη κοινωνία της χώρας[semigr ]

2. διαπιστώνει ότι η κυβέρνηση της Αλγερίας πρέπει να λάβει όλα τα απαραίτητα μέτρα για να πατάξει την τρομοκρατία αλλά θεωρεί ότι μία πολιτική καταστολής δεν είναι επαρκής για να αντιμετωπιστεί το πρόβλημα και είναι αντιπαραγωγική εάν συνοδεύεται από απάνθρωπες πράξεις οι οποίες συχνά πλήττουν αθώους ανθρώπους[semigr ]

3. ενθαρρύνει κάθε απόπειρα για την επίτευξη δημοκρατικής και πολιτικής λύσης που θα επιτρέψει στο λαό της Αλγερίας να επανεύρει την αξιοπρέπειά του και να ανοικοδομήσει το κράτος δικαίου και τη δημοκρατική κοινωνία[semigr ]

4. χαιρετίζει ως εκ τούτου, τα αποτελέσματα των διαπραγματεύσεων της Ρώμης στις οποίες έλαβαν μέρος εκπρόσωποι των βασικών πολιτικών δυνάμεων της αλγερινής αντιπολίτευσης, και κυρίως την απόρριψη της βίας, και την αίτηση έναρξης αληθινών διαπραγματεύσεων με την εξουσία[semigr ]

5. προτρέπει την αλγερινή κυβέρνηση να ξεκινήσει διάλογο με τις δημοκρατικές δυνάμεις της αντιπολίτευσης με στόχο να καταλήξουν σε μία γενική και δημοκρατική εκλογική διαδικασία[semigr ]

6. καλεί τα κράτη μέλη να σταματήσουν την απέλαση προς την Αλγερία δημοκρατών που απειλούνται, και να κάνουν ό,τι είναι δυνατόν για την υποδοχή αλγερινών δημοκρατών που προσωρινώς είναι υποχρεωμένοι να αναζητήσουν άσυλο στο εξωτερικό, προκειμένου να γλιτώσουν από τις απόπειρες[semigr ]

7. υπογραμμίζει ότι η οικονομική και κοινωνική κατάσταση της χώρας, η αθλιότητα στην οποία ζεί μεγάλο μέρος του πληθυσμού, το υψηλό ποσοστό ανεργίας, η παραβίαση ορισμένων δικαιωμάτων του ανθρώπου, μεταξύ των οποίων η μη αναγνώριση από το καθεστώς των δημοκρατικών δικαιωμάτων της αντιπολίτευσης, προσφέρουν εύφορο έδαφος στη βία, στον θρησκευτικό φανατισμό και στην τρομοκρατία[semigr ]

8. υποστηρίζει τις γυναίκες της Αλγερίας στον αγώνα τους για την εγκαθίδρυση της δημοκρατίας στην Αλγερία, τον σεβασμό των θεμελιωδών δικαιωμάτων του ανθρώπου και την ισότητα[semigr ]

9. ζητεί να υποστηριχθεί εντονότατα από την Ευρωπαϊκή Ένωση ο διάλογος μεταξύ των διαφόρων πλευρών στην Αλγερία και η πορεία εκδημοκρατισμού, και καλεί το Συμβούλιο να προτείνει κοινή δράση στην Αλγερία ώστε να βοηθηθεί η χώρα να αντιμετωπίσει αυτή τη σύγκρουση[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση της Αλγερίας και τον Γενικό Γραμματέα του Αραβικού Συνδέσμου.